ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0532/96 υποβολή: Richard Howitt (PSE) προς την Επιτροπή (11 Μαρτίου 1996)

Θέμα: Παρακολούθηση της πρακτικής ίσων ευκαιριών

Δεν συμφωνεί η Επιτροπή ότι η μη ανάλυση του προσωπικού της σε τακτική βάση ανάλογα με το φύλο, την εθνικότητα και τις ειδικές ανάγκες καθιστά αδύνατο για την Επιτροπή να παρακολουθεί ικανοποιητικά κατά πόσον εφαρμόζεται η αρχή των ίσων ευκαιριών στην πρακτική της που αφορά τις προσλήψεις; Ποια μέτρα προτίθεται να λάβει η Επιτροπή για τη ρύθμιση αυτού του προβλήματος;

Απάντηση του κ. Liikanen εξ ονόματος της Επιτροπής (18 Απριλίου 1996)

Η Επιτροπή θα ήθελε να υπενθυμίσει στο Αξιότιμο Μέλος του Κοινοβουλίου ότι οι προσλήψεις γίνονται σύμφωνα με τον κανονισμό υπηρεσιακής κατάστασης, στο άρθρο 27 το οποίο αναφέρεται ότι «οι υπάλληλοι επιλέγονται χωρίς διάκριση φυλής, θρησκείας ή φύλου». Το άρθρο αυτό συνεπώς καθιστά σαφές ότι τα εθνικά κριτήρια είναι επίσης αντίθετα προς την κοινή ευρωπαϊκή δήλωση εναντίον του ρατσισμού.

Εντούτοις, παρατηρούνται πράγματι κάποιες ανισορροπίες όσον αφορά την παρούσα διάρθρωση του προσωπικού. Για το λόγο αυτό η Επιτροπή έχει αναπτύξει μία πολιτική ίσων ευκαιριών για άνδρες και γυναίκες όσον αφορά τις υπηρεσίες της με συνέπεια να αυξηθεί ο αριθμός των γυναικών τόσο στους βασικούς βαθμούς πρόσληψης (Α8 και Α7/Α6) όσο και στις διευθυντικές θέσεις. Η Επιτροπή παρακολουθεί στενά την εφαρμογή αυτής της πολιτικής καθώς και τα στατιστικά της αποτελέσματα κάθε χρόνο.

Επιπλέον, η Επιτροπή προετοιμάζει προς το παρόν ένα κώδικα δεοντολογίας όσον αφορά τα άτομα με ειδικές ανάγκες ώστε να έχουν ίδιες δυνατότητες πρόσβασης στην ευρωπαϊκή δημόσια διοίκηση καθώς και ίδιες δυνατότητες σταδιοδρομίας μέσα στην Επιτροπή. Η εσωτερική ανάλυση αυτού του εγγράφου θα ολοκληρωθεί κατά τις προσεχείς εβδομάδες και το τελικό σχέδιο θα υποβληθεί στην διυπηρεσιακή ομάδα το συντομότερο δυνατό.
ΓΡΑΠΤΗ ΕΡΩΤΗΣΗ E-0648/96 υποβολή: Wolfgang Kreissl-Dφrfler (V) προς την Επιτροπή (15 Μαρτίου 1996)

Θέμα: Αρδευτικό έργο Baixio de Irecκ

Στην περιοχή Irecκ στο Ομόσπονδο κράτος Bahia στη Βραζιλία σχεδιάζεται ένα τεράστιο αρδευτικό έργο με το όνομα Baixio de Irecκ.

Σήμερα έχει ήδη δρομολογηθεί ένα μικρό πιλοτικό έργο, χωρίς το Ομόσπονδο κράτος Bahia να έχει χορηγήσει την περιβαλλοντική άδεια, η οποία προβλέπεται υποχρεωτικά πριν από την έναρξη ενός τέτοιου έργου.

Γνωρίζει η Επιτροπή το έργο αυτό και τη χρηματοδότησή του;

Συμμετέχει η Επιτροπή στη χρηματοδότηση του έργου αυτού ή του πιλοτικού έργου;

Απάντηση του κ. Marνn εξ ονόματος της Επιτροπής (3 Απριλίου 1996)

Η Επιτροπή ευχαριστεί το Αξιότιμο Μέλος του Κοινοβουλίου για το ενδιαφέρον που επιδεικνύει σχετικά με τις δράσεις συνεργασίας οι οποίες υλοποιούνται στις χώρες της Λατινικής Αμερικής.

Επίσης τον ευχαριστεί για τα στοιχεία που της διαβίβασε σχετικά με το αρδευτικό έργο στο Baixio de Irece, με το οποίο η Επιτροπή δεν έχει ουδεμία σχέση και σε σχέση με το οποίο δεν διαθέτει καμία συγκεκριμένη πληροφορία.

Η Επιτροπή καλεί το Αξιότιμο Μέλος του Κοινοβουλίου να της διαβιβάσει, εφόσον το κρίνει σκόπιμο, πρόσθετα στοιχεία για το υπόψη έργο.
ΓΡΑΠΤΗ ΕΡΩΤΗΣΗ E-0088/96 υποβολή: Marianne Thyssen (PPE) προς το (30 Iανουαρίου 1996)

Θέμα: Οι δυνατότητες συνεργασίας ΜΜΕ, μέσω δικτύων για την από κοινού αγορά και πώληση

Στην απόφασή του της 10ης Οκτωβρίου 1994 ((ΕΕ C 294 της 22.10.1994, σελ. 6. )), το Συμβούλιο «καλεί τα κράτη μέλη και την Επιτροπή να εξετάσουν,..., σε ποιο βαθμό οι νομοθετικές διατάξεις των κρατών μελών της Κοινότητας θα μπορούσαν να έχουν ως συνέπεια μια επιβάρυνση των ΜΜΕ: - εξετάζοντας τις δυνατότητες συνεργασίας των ΜΜΕ (π.χ. τη συνεργασία σε δίκτυα για την από κοινού αγορά και πώληση) στα πλαίσια του κοινοτικού δικαίου περί ανταγωνισμού».

Παράλληλα προς την πρόταση ενός σφαιρικού σχεδίου υπέρ των ΜΜΕ στη Διάσκεψη Κορυφής της Μαδρίτης, ενημέρωσε επίσης η Επιτροπή το Συμβούλιο σχετικά με τα συγκεκριμένα μέτρα που έλαβε σύμφωνα με την απόφαση του Συμβουλίου της 10/10/94;

Γνωρίζει το Συμβούλιο εάν, στο πλαίσιο της επόμενης Πράσινης Βίβλου της περί καθέτων συμφωνιών (αποκλειστική αγορά και πώληση, επιλεκτική διανομή, εκχώρηση δικαιωμάτων αποκλειστικής εκμετάλλευσης) προτίθεται η Επιτροπή να εξετάσει όλες τις πτυχές της συνεργασίας μέσω δικτύων για την από κοινού αγορά και πώληση στο πλαίσιο του κοινοτικού δικαίου περί ανταγωνισμού;

Εάν όχι, έχει ενημερωθεί το Συμβούλιο περί του τρόπου με τον οποίο προτίθεται η Επιτροπή να δώσει έμπρακτη απάντηση στο αίτημα του Συμβουλίου σχετικά με το συγκεκριμένο αυτό θέμα;

Απάντηση (20 Μαΐου 1996)

1. Μέχρι σήμερα, το Συμβούλιο δεν έχει πληροφορηθεί τα συγκεκριμένα μέτρα που προτίθεται να λάβει η Επιτροπή κατ εφαρμογή του ψηφίσματος της 10ης Οκτωβρίου 1994 για την ελεύθερη ανάπτυξη της δυναμικής και των δυνατοτήτων καινοτομίας των μικρομεσαίων επιχειρήσεων, συμπεριλαμβανομένης της βιοτεχνίας και των μικρομονάδων σε μία ανταγωνιστική οικονομία ((ΕΕ C 294 της 11.10. 1994, σελ. 6. )).

2. Μέχρι σήμερα, το Συμβούλιο δεν έχει παραλάβει την Πράσινη Βίβλο περί των καθέτων συμφωνιών και δεν έχει ακόμα πληροφορηθεί με ποιό τρόπο θα απαντήσει η Επιτροπή στο αίτημα, που εκφράζεται στο ανωτέρω ψήφισμα, να εξετάσει τις δυνατότητες συνεργασίας των μικρών και μεσαίων επιχειρήσεων στο πλαίσιο του κοινοτικού δικαίου στον τομέα του ανταγωνισμού.
ΓΡΑΠΤΗ ΕΡΩΤΗΣΗ E-0546/96 υποβολή: Christine Crawley (PSE) προς την Επιτροπή (11 Μαρτίου 1996)

Θέμα: Ταυρομαχίες

Μπορεί να διευκρινίσει η Επιτροπή ποιά μέτρα λαμβάνει για να εξασφαλίσει ότι τα αγροκτήματα που εκτρέφουν ζώα για ταυρομαχίες δε λαμβάνουν χορηγήσεις της ΕΕ;

Ποιά μέτρα προτείνει η Επιτροπή για το τερματισμό αυτού του βάναυσου και βαρβαρικού αθλήματος;

Απάντηση του κ. Fishcler εξ ονόματος της Επιτροπής (28 Μαρτίου 1996)

Δεν υπάρχει κοινοτική ενίσχυση που να προορίζεται ειδικά για τους ταύρους ταυρομαχίας. Υπάρχει αντιθέτως από το 1987 σύστημα πριμοδοτήσεων για τα αρσενικά βοοειδή, από τα οποία οι ταύροι ταυρομαχίας δεν έχουν αποκλεισθεί ρητώς. Σχετικά με το θέμα αυτό θα πρέπει να επισημανθεί ότι η Επιτροπή πρότεινε μόλις στο Συμβούλιο στο πλαίσιο της δέσμης των τιμών για την περίοδο εμπορίας 1996/1997 να συνενωθούν οι δύο υπάρχουσες πριμοδοτήσεις σε μία, η οποία θα προορίζεται για τα ζώα ηλικίας άνω των 10 μηνών. Αυτό θα έχει ως συνέπεια, εφ'όσον το Συμβούλιο εγκρίνει αυτήν την πρόταση, να μην μπορούν οι εκτροφείς ταύρων προορισμένων για αγώνες να ζητήσουν τη δεύτερη πριμοδότηση για τα ζώα που επιλέγονται για τις ταυρομαχίες.

Η Επιτροπή στις νομοθετικές της προτάσεις για την προστασία των ζώων επεδίωξε πάντα να επιτύχει τα καλύτερα δυνατά επίπεδα μεταχείρισης των ζώων. Ωστόσο η χρησιμοποίηση των ζώων για ψυχαγωγικούς σκοπούς δεν υπάγεται σε κοινοτική νομοθεσία, αλλά ανήκει στην αποκλειστική ευθύνη του ενδιαφερόμενου κράτους μέλους.
ΓΡΑΠΤΗ ΕΡΩΤΗΣΗ E-0405/96 υποβολή: Ian White (PSE) προς την Επιτροπή (22 Φεβρουαρίου 1996)

Θέμα: Καρκίνος του μαστού και το παρασιτοκτόνο «Λιντάν»

Aναφορικά με την απάντησή της στη γραπτή ερώτηση Ρ-0860/95 ((ΕΕ C 179 της 13.07.1995, σελ. 57. )) της κ. Waddington έχει η Επιτροπή ολοκληρώσει το πρόγραμμα επαναξιολόγησης και προτίθεται να λάβει κάθε αναγκαίο μέτρο για την ασφάλεια της ανθρώπινης υγείας και του περιβάλλοντος;

Απάντηση του κ. Flynn εξ ονόματος της Επιτροπής (16 Απριλίου 1996)

Η επιστημονική επιτροπή για τα ζιζανιοκτόνα της Επιτροπής, ήδη από το 1988, έχει αξιολογήσει τα πιθανά αποτελέσματα του lindane χωρίς να αποδείξει τη σχέση μεταξύ του lindane και πιθανής αύξησης της συχνότητας εμφάνισης καρκίνου του μαστού.

Σήμερα, το lindane αποτελεί οπωσδήποτε μέρος των 90 ενεργών ουσιών που περιλαμβάνονται σε πρόγραμμα επαναξιολόγησης των ζιζανιοκτόνων. Τα αποτελέσματα της αξιολόγησης αυτής, που θα προσδιορίσουν τα μέτρα τα οποία θα προταθούν από την Επιτροπή, θα πρέπει να υποβληθούν από το κράτος μέλος εισηγητή με μορφή έκθεσης αξιολόγησης προς την Επιτροπή το Νοέμβριο 1996. Στο στάδιο αυτό, η Επιτροπή θα πρέπει, με βάση την έκθεση, να ζητήσει, από κοινού με τα κράτη μέλη, την εκτέλεση εξέτασης στο πλαίσιο της μόνιμης επιτροπής φυτικής υγιεινής, πράγμα που θα επιτρέψει να αναμένεται μια απόφαση στη διάρκεια του 1997.
ΓΡΑΠΤΗ ΕΡΩΤΗΣΗ E-1006/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Συμμετοχή της περιοχής «Thames Gateway» σε περιφερειακά προγράμματα της ΕΕ

Τι συζητήσεις διεξάγει ή θα διεξάγει η Επιτροπή με τη βρετανική κυβέρνηση και με εκπροσώπους των τοπικών αρχών και των κοινωνικών εταίρων όσον αφορά τη συμμετοχή της υποπεριφέρειας Thames Gateway (πρώην «East Thames Corridor») σε περιφερειακά προγράμματα της Ευρωπαϊκής Ένωσης;

Συμφωνεί η Επιτροπή ότι το σχέδιο αυτό αποτελεί «το μεγαλύτερο σχέδιο αναγέννησης στην Ευρώπη» και τι πρωτοβουλίες προτίθεται να αναλάβει στο πλαίσιο αυτό;

Απάντηση της κας Wulf-Mathies εξ ονόματος της Επιτροπής (15 Μαΐου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0660/96 υποβολή: Martina Gredler (ELDR) προς την Επιτροπή (15 Μαρτίου 1996)

Θέμα: Ανώνυμες τραπεζικές συναλλαγές στη Γαλλία

Η οδηγία του Συμβουλίου της 10ης Ιουλίου 1991, αριθ. 91/308/ΕΟΚ ((ΕΕ L 166 της 28.06.1991, σελ. 77. )), για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες, προβλέπει ότι στα κράτη μέλη τα πιστωτικά ιδρύματα πρέπει να απαιτούν από τους πελάτες τους «την απόδειξη της ταυτότητάς τους μέσω του κατάλληλου αποδεικτικού εγγράφου».

Στη Γαλλία είναι δυνατόν να αγοράσει κανείς χρεώγραφα χωρίς περιορισμό, πληρώνοντας με μετρητά, και χωρίς να υπάρχει η υποχρέωση νομιμοποίησης, αρκεί να έχει αποκτήσει πληρώνοντας με μετρητά ένα «(Certificate of Deposit»).

Εξακολουθεί να υφίσταται η δυνατότητα αυτή και κατά το 1996;

Εάν τούτο συμβαίνει προβλέπεται η δυνατότητα αυτή στην προαναφερόμενη οδηγία;

Αν όχι, από πότε γνωρίζει η Επιτροπή ότι έχει παραβιαστεί η προαναφερόμενη οδηγία;

Τί ενέργειες έχει αναλάβει η Επιτροπή για να διασφαλίσει την ορθή εφαρμογή της οδηγίας;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-0660/96, E-0661/96, E-0662/96 και E-0663/96 (12 Απριλίου 1996)

Το άρθρο 3, παράγραφος 1 της οδηγίας 91/308/ΕΟΚ της 10ης Ιουνίου 1991 για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες προβλέπει ότι στα κράτη μέλη τα πιστωτικά ιδρύματα πρέπει να απαιτούν από τους πελάτες τους την απόδειξη της ταυτότητάς τους όταν ανοίγουν έναν λογαριασμό. Τ άρθρο 3, παράγραφος 2 επεκτείνει την υποχρέωση απόδειξης της ταυτότητας και σε πελάτες εκτός από αυτούς που αναφέρει η παράγραφος 1, για κάθε συναλλαγή το ποσό της οποίας φθάνει ή υπερβαίνει τις 15.000 ΕCU, ανεξάρτητα από το αν διενεργείται με μία μόνη πράξη ή με περισσότερες μεταξύ των οποίων φαίνεται να υπάρχει κάποια σχέση. Κατά συνέπεια, η οδηγία δεν απαιτεί την εξακρίβωση της ταυτότητας πελατών όταν το ύψος της συναλλαγής είναι κατώτερο των 15.000 ΕCU, εκτός εάν υπάρχει υπόνοια ότι πρόκειται για νομιμοποίηση εσόδων από παράνομες δραστηριότητες (Άρθρο 3).

Οι προαναφερθείσες διατάξεις της οδηγίας μεταφέρθηκαν στο εθνικό δίκαιο των κρατών μελών τα οποία ανέφερε το Αξιότιμο Μέλος. Τα όρια καθορίζονται στη Γαλλία σε ποσό ύψους 50.000 γαλλικών φράγκων, στην Ιταλία σε ποσό ύψους 20 εκατομμυρίων λιρετών, στο Βέλγιο σε 10.000 ΕCU και στη Γερμανία σε 20.000 DM. Η Επιτροπή δεν έχει στοιχεία για το ότι τα όρια αυτά δεν τηρήθηκαν.

Πλήρη στοιχεία για τη μεταφορά στη νομοθεσία των κρατών μελών της οδηγίας για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες, περιέχονται στην έκθεση της Επιτροπής για την εφαρμογή της εν λόγω οδηγίας ((COM(95) 54 τελικό, 3.3.1995. )), που αυτή τη στιγμή εξετάζεται από το Κοινοβούλιο.
ΓΡΑΠΤΗ ΕΡΩΤΗΣΗ E-0693/96 υποβολή: Freddy Blak (PSE) προς την Επιτροπή (26 Μαρτίου 1996)

Θέμα: Αδυναμία τεκνοποίησης

Επί σειρά ετών η ακούσια ατεκνία πλήττει όλο και περισσότερους ανθρώπους σε ολόκληρη την Ευρώπη!

Στο πλαίσιο αυτό θα ενδιέφερε να μάθουμε εάν η Επιτροπή προτίθεται να διερευνήσει το εν λόγω ζήτημα (ενδεχομένως να το κάνει ήδη) και τι προτίθεται να πράξει επ' αυτού.

Απάντηση του κ. Flynn εξ ονόματος της Επιτροπής (15 Μαΐου 1996)

Στο λαϊκό και στον επιστημονικό τύπο δημοσιεύθηκαν άρθρα που αναφέρονταν στη σχέση στειρότητας και πιθανής έκθεσης στα «ψευδοενδοκρίματα» ή στα «ξενοοιστρογόνα» σε χημικές ουσίες που εκλύονται στο περιβάλλον. Εκφράστηκαν ανησυχίες, ιδιαίτερα όσον αφορά εξασθένηση που παρατηρείται στην ποσότητα ή ποιότητα του ανθρώπινου σπέρματος. Εντούτοις, έχουν αμφισβητηθεί οι μελέτες όπου περιγράφονται οι τάσεις αυτές. Άλλες συναφείς μελέτες δεν δείχνουν τέτοια εξασθένηση. Εξάλλου, δεν είναι καθόλου βέβαιο ότι η υποτιθέμενη μείωση της ποιότητας του ανθρώπινου σπέρματος συνεπάγεται εξασθένηση της ανθρώπινης γονιμότητας. Ορθά συμπεράσματα όσον αφορά τον τεκμηριωμένο συσχετισμό εμφάνισης φαινομένων που αφορούν την υγεία και έκθεσης σε συγκεκριμένες ουσίες, μπορούν να εξαχθούν μόνο ύστερα από πρόσθετη επιστημονική έρευνα.
ΓΡΑΠΤΗ ΕΡΩΤΗΣΗ P-0655/96 υποβολή: Eva Kjer Hansen (ELDR) προς την Επιτροπή (8 Μαρτίου 1996)

Θέμα: Χρονοβόρα διαδικασία εξέτασης από την Ευρωπαϊκή Επιτροπή των καταγγελιών πολιτών της ΕΕ σχετικά με τεχνικά εμπόδια στις εμπορικές συναλλαγές

Μια έρευνα που διεξήχθη πρόσφατα μεταξύ επιχειρήσεων της Δανίας δείχνει ότι, κατά τα τελευταία χρόνια, μία στις έξι επιχειρήσεις αντιμετώπισε τεχνικά εμπόδια στις συναλλαγές της κατά την πώληση προϊόντων εντός της ΕΕ. Ωστόσο, οι επιχειρήσεις δεν υποβάλλουν καταγγελίες στην Επιτροπή, και αυτό διότι η εξέταση των καταγγελιών αυτών διαρκεί κατά μέσο όρο ένα χρόνο.

Ποιες πρωτοβουλίες προτίθεται να αναλάβει η Επιτροπή για τη μείωση του χρόνου εξέτασης των καταγγελιών;

Προτίθεται η Επιτροπή να διεξαγάγει μελέτη για να διαπιστωθεί κατά πόσον υπάρχει γενικό πρόβλημα στην ΕΕ, με αποτέλεσμα οι επιχειρήσεις να αποφεύγουν να υποβάλλουν καταγγελίες σχετικά με εμπόδια στις εμπορικές συναλλαγές, και τούτο γιατί θεωρούν τη σχετική διαδικασία δύσκαμπτη και χρονοβόρα;

Απάντηση του κ. Monti εξ ονόματος της Επιτροπής (19 Απριλίου 1996)

Η Επιτροπή συνειδητοποιεί απόλυτα το πρόβλημα που αναφέρει το Αξιότιμο Μέλος του Κοινοβουλίου. Η εξέταση συνήθως περίπλοκων περιπτώσεων επιβάλλει στην Επιτροπή προθεσμίες οι οποίες, όταν είναι ιδιαίτερα μεγάλες, μπορούν να βλάψουν την αξιοπιστία της δράσης της. Υπενθυμίζει, πάντως, ότι η διαδικασία παράβασης στοχεύει στη σωστή τήρηση της νομοθεσίας από τα συγκεκριμένα κράτη μέλη.

Η Επιτροπή έχει ξεκινήσει, με βάση την εμπειρία στην πρακτική των διαδικασιών παράβασης, μια εξέταση σε σχέση με τα μέσα που μπορούν να βελτιώσουν και ιδιαίτερα να επιταχύνουν την επεξεργασία των διαδικασιών παράβασης. Λίγο πριν απότη διακυβερνητική διάσκεψη, η Επιτροπή υπογράμμισε εξάλλου ότι «τα μέσα της για τη διασφάλιση της εφαρμογής του κοινοτικού δικαίου θα πρέπει να καταστούν περισσότερο αποτελεσματικά, ιδιαίτερα για την εσωτερική αγορά» ((Γνώμη της Επιτροπής της 28.2.1996 «Ενίσχυση της πολιτικής ένωσης και προετοιμασία της διεύρυνσης», COM(96)90 τελικό. )).

Η Επιτροπή υπενθυμίζει τέλος ότι για τις παραβιάσεις του κοινοτικού δικαίου μπορούν πάντα να γίνονται προσφυγές στα εθνικά δικαστήρια. Αυτό το είδος προσφυγών επιτρέπει επιπλέον όπως το υπενθυμίζει μια πρόσφατη απόφαση του Ευρωπαϊκού Δικαστηρίου, την επιδίκαση αποζημιώσεων για τις βλάβες που υφίστανται οι ενδιαφερόμενοι από την παραβίαση του κοινοτικού δικαίου από τα κράτη μέλη ((Απόφαση της 5 Μαρτίου 1996, Κοινές υποθέσεις C-46/93 και C-48/93, που δεν έχουν ακόμα δημοσιευθεί. )).
ΓΡΑΠΤΗ ΕΡΩΤΗΣΗ E-0550/96 υποβολή: Jens-Peter Bonde (EDN) προς την Επιτροπή (11 Μαρτίου 1996)

Θέμα: Εισαγωγικοί δασμοί στις πρώτες ύλες για την ιχθυοβιομηχανία

Προτίθεται η Επιτροπή να προτείνει την αδασμολόγητη εισαγωγή των πρώτων υλών για την ιχθυοβιομηχανία της ΕΕ, εις τρόπον ώστε να δημιουργηθούν ισότιμες συνθήκες ανταγωνισμού, π.χ. μεταξύ των δανικών και των νορβηγικών επιχειρήσεων γαρίδας;

Απάντηση της κας Bonino εξ ονόματος της Επιτροπής (25 Απριλίου 199)

Η πρόταση της Επιτροπής σχετικά με τις δασμολογικές ποσοστώσεις του 1996 για τα αλιευτικά προϊόντα που προορίζονται για τη μεταποίηση ((COM(96) 119. )) περιλαμβάνει αδασμολόγητη ποσόστωση 6.000 τόνων για νωπές γαρίδες, διατηρημένες με απλή ψύξη ή κατεψυγμένες του είδους Pandalus borealis.
ΓΡΑΠΤΗ ΕΡΩΤΗΣΗ E-0331/96 υποβολή: Susan Waddington (PSE) προς την Επιτροπή (22 Φεβρουαρίου 1996)

Θέμα: Προτάσεις για τη Διακυβερνητική Διάσκεψη - δικαιώματα των πολιτών

Είναι αναμφισβήτητο ότι, προκειμένου να αναπτυχθεί μια πραγματική Ευρώπη των πολιτών, θα πρέπει να προστεθεί στη Συνθήκη σαφής κατάλογος με τα θεμελιώδη δικαιώματα του πολίτη, ο οποίος θα συμπεριλαμβάνει και την προστασία κατά κάθε είδους διάκρισης.

Τί μέτρα προτίθεται να λάβει η Επιτροπή για να πείσει τα κράτη μέλη σχετικά με τη σημασία τέτοιων μέτρων, και τί εμπόδια αναμένει να αντιμετωπίσει η Επιτροπή από την πλευρά των κρατών μελών που αντιτίθενται στη συμπερίληψη ενός τέτοιου καταλόγου;

Απάντηση του κ. Oreja εξ ονόματος της Επιτροπής (25 Απριλίου 1996)

Στη γνώμη της σχετικά με τη διακυβερνητική διάσκεψη η Επιτροπή έχει κάνει σαφές ότι η διάσκεψη πρέπει να ενσωματώσει στη Συνθήκη διατάξεις που να απαγορεύουν οποιουδήποτε είδους διακρίσεις και να καταδικάζουν τον ρατσισμό και την ξενοφοβία.

Η Επιτροπή θα παίξει ενεργό ρόλο στη διάσκεψη κατά την παρουσίαση της άποψης της σχετικά με τα δικαιώματα των πολιτών που εκτίθενται στη γνώμη της, και ελπίζει ότι θα έχει σημαντική στήριξη.
ΓΡΑΠΤΗ ΕΡΩΤΗΣΗ E-0919/96 υποβολή: Ulpu Iivari (PSE) προς την Επιτροπή (23 Απριλίου 1996)

Θέμα: Απλοποίηση της διοικητικής διαχείρισης των επιδοτήσεων κατά την εξαγωγή τροφίμων

Η Φινλανδία εξάγει τρόφιμα στη Ρωσία υπό την κάλυψη των επιδοτήσεων κατά την εξαγωγή της Ευρωπαϊκής Ένωσης. Οι εν λόγω παρτίδες προϊόντων μπορεί να είναι πολύ μικρές, ιδίως όσες εξάγονται προς γειτονικές περιοχές, για παράδειγμα Αγία Πετρούπολη 7 τούτο ισχύει μεταξύ άλλων για απ' ευθείας αποστολές που πραγματοποιούνται από μεταποιητές προϊόντων με βάση το κρέας σε μεμονωμένες αγορές. Όμως κάθε παρτίδα πρέπει να κοινοποιείται ξεχωριστά πράγμα που δημιουργεί γραφειοκρατικό χαρτομάνι. Έτσι, ένας Φινλανδός προμηθευτής χρειάζεται να συμπληρώσει έντυπο για αποστολή που ευνοείται από επιδότηση κατά την εξαγωγή 1,43 φινλανδικών μάρκων ενώ τα έξοδα διαβίβασης του εντύπου αυτού υπερβαίνουν πολλές φορές το ποσό αυτό.

Ύστερα απ' όλα αυτά ερωτάται η Επιτροπή τί προτίθεται να κάνει για να απλοποιήσει την επίπονη και δαπανηρή γραφειοκρατία που αφορά την εξαγωγή τροφίμων με προορισμό γειτονικές περιοχές τρίτων χωρών ούτως ώστε να μη χρειάζεται να γίνεται ξεχωριστή κοινοποίηση για κάθε πραγματοποιούμενη αποστολή;

Απάντηση του κ. Fischler εξ ονόματος της Επιτροπής (30 Μαΐου 1996)

Η Επιτροπή διεξάγει έρευνα στο εν λόγω κράτος μέλος σχετικά με τα γεγονότα που αναφέρει το Αξιότιμο Μέλος του Κοινοβουλίου. Δε θα παραλείψει να του γνωστοποιήσει τα σχετικά αποτελέσματα.
ΓΡΑΠΤΗ ΕΡΩΤΗΣΗ E-0584/96 υποβολή: Michl Ebner (PPE) προς το (13 Μαρτίου 1996)

Θέμα: Γραφεία της Ε.Ε. στις Βρυξέλλες

Έχοντας υπόψη ότι οι ιταλικές εισαγγελείες του Μπολτσάνο και της Τριέστης ξεκίνησαν ανακρίσεις κατά ενός γραφείου των Βρυξελλών των εμπορικών επιμελητηρίων και των τοπικών κυβερνήσεων του Τρεντίνο, του νοτίου Τυρόλου (Ιταλία) και του Τυρόλου (Αυστρία), που απασχολούσε τέσσερα άτομα, λόγω των συζητήσεων από τα τοπικά κοινοβούλια αυτών των περιοχών για την «ευρωπεριφέρεια του Τυρόλου», για «προσβολή κατά της ακεραιότητας του κράτους» (Άρθρο 241 του συντάγματος της Ιταλίας), θα μπορούσε το Συμβούλιο να αναφέρει τί προτίθεται να πράξει έναντι αυτής της ενέργειας, που αντίκειται ιδιαίτερα στη Συνθήκη του Μάαστριχτ, το πρόγραμμα Interreg II, τη Συνθήκη της Μαδρίτης και γενικότερα κατά του πνεύματος της ενωμένης Ευρώπης;

Τί προτίθεται να πράξει το Συμβούλιο για να θέσει τέλος σε παρόμοιες ενέργειες, που εμποδίζουν τη συνεργασία μεταξύ των περιφερειών, συνεργασία που αποσκοπεί στην καθημερινή ευρωπαϊκή ολοκλήρωση;

Κοινή απάντηση στις γραπτές ερωτήσεις Ε-0244/96, Ε-0258/96, Ε-0309/96 και Ε-0584/96 (3 Ιουνίου 1996)

Δεν έχει υποβληθεί στο Συμβούλιο το θέμα στο οποίο αναφέρονται οι αξιότιμοι κ.κ. βουλευτές, ούτε άλλωστε η δημιουργία γραφείων πληροφοριών άλλων περιοχών, ζήτημα που δεν υπάγεται στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-0485/96 υποβολή: Glyn Ford (PSE) προς την Επιτροπή (1 Μαρτίου 1996)

Θέμα: Ελεύθερη κυκλοφορία των προϊόντων στην ΕΕ

Το αέριο CS διατίθεται ελεύθερα σε ορισμένα κράτη μέλη, αλλά είναι παράνομο σε άλλα.

Μπορεί να αναφέρει η Επιτροπή σε ποιές ενέργειες προτίθεται να προβεί για να εξασφαλισθεί η εναρμόνιση των κανόνων στην Ευρώπη.

Απάντηση του κ. Monti εξ ονόματος της Επιτροπής (15 Απριλίου 1996)

Το δακρυγόνο αέριο CS δεν αποτελεί αντικείμενο κοινοτικής εναρμόνισης. Επειδή δεν έχει αποδειχθεί η αναγκαιότητα κοινοτικής πρωτοβουλίας, η Επιτροπή δεν θεωρεί απαραίτητο να προτείνει κοινοτική εναρμόνιση των ισχυόντων εθνικών κανόνων. Πρέπει ωστόσο να σημειωθεί ότι, εφόσον δεν υπάρχουν ειδικές διατάξεις σχετικά με την ασφάλεια των υπό εξέταση προϊόντων, εφαρμόζονται οι διατάξεις της οδηγίας 92/59/ΕΟΚ ((Οδηγία 92/59/ΕΟΚ του Συμβουλίου, της 29.6.1992, ΕΕ L 228, της 11.8.1992. )) περί γενικής ασφάλειας των προϊόντων.

Τα κράτη μέλη καλούνται λοιπόν να ρυθμίσουν την εμπορία του αερίου CS στο πλαίσιο του σεβασμού των κανόνων της συνθήκης ΕΚ και ιδιαίτερα εκείνων που αφορούν την ελεύθερη κυκλοφορία των εμπορευμάτων. Πιο συγκεκριμένα, ένα κράτος μέλος μπορεί να περιορίζει, αλλά και να απαγορεύει, την εμπορία του προϊόντος αυτού στο έδαφός του, για κάποιον από τους λόγους που απαριθμούνται στο άρθρο 36 της συνθήκης ΕΚ ή για να ικανοποιηθούν ορισμένες αναγκαίες απαιτήσεις όπως η ασφάλεια των καταναλωτών, ακόμα και εάν το εν λόγω προϊόν πωλείται ελεύθερα σε άλλο κράτος μέλος, εφόσον οι περιορισμοί που επιβάλλονται στην εμπορία του είναι δικαιολογημένοι και αναλογικοί ως προς τους αναφερθέντες στόχους.